b'\n_START_ARTICLE_\nHipatija\n_START_SECTION_\n\xc5\xbdivljenje in delo\n_START_PARAGRAPH_\nHipatija je izhajala iz aleksandrijske novoplatonisti\xc4\x8dne \xc5\xa1ole. Bila je h\xc4\x8di matematika in filozofa Teona. V Aleksandriji je imela tudi politi\xc4\x8dni vpliv in je bila najbr\xc5\xbe zato brutalno umorjena. Bila je poganka in ni ji kaj dosti pomagalo, da so bili med njenimi predavanji tudi kr\xc5\xa1\xc4\x8danski \xc5\xa1kofje. Bila je med zadnjimi \xc4\x8dlani aleksandrijskega Muzeja (Museion). Znana je bila po svoji lepoti in kreposti ter izbru\xc5\xa1enosti. Med njenimi u\xc4\x8denci sta bila Sinezij (Synesius) iz Kirene in okoli leta 410 \xc5\xa1kof Ptolemais, \xc4\x8digar pisma njej \xc5\xa1e vedno obstajajo. Njena predavanja so bila zelo priljubljena, zato so jo v poznej\xc5\xa1ih \xc4\x8dasih povzdigovali. _NEWLINE_Aleksandrijski patriarh Teofil I. je na zahtevo vzhodnorimskega cesarja Teodozija I. v mestu leta 391 uni\xc4\x8dil vse \xc2\xbbpoganske templje\xc2\xab, med njimi Muzej in prav gotovo tudi Serapej (tempelj in \xc2\xbbsestrsko knji\xc5\xbenico\xc2\xab\xc2\xa0velike aleksandrijske knji\xc5\xbenice). Muzej je bil tempelj muz in je po cesarjevemu odloku spadal med templje, \xc4\x8deprav je bil znanstvena ustanova._NEWLINE_Po nastopu Cirila kot aleksandrijskega patriarha so Hipatijo barbarsko umorili nitrianski duhovniki in fanati\xc4\x8dna sodrga njegovih kr\xc5\xa1\xc4\x8danskih privr\xc5\xbeencev menda zaradi njene zaupnosti z mestnim poganskim predstojnikom Orestom (Orestes). Kmalu po njenem umoru je veli\xc4\x8dina aleksandrijske \xc5\xa1ole kot sredi\xc5\xa1\xc4\x8du anti\xc4\x8dne znanosti za\xc4\x8dela pojemati. _NEWLINE_Prispevala ni veliko, vendar je po enciklopedi\xc4\x8dnem priro\xc4\x8dniku Suda (Suidas) iz 10. stoletja napisala dobre tolma\xc4\x8de o mnogih delih zgodnjih u\xc4\x8denjakov kot na primer o Apolonijevih Koni\xc4\x8dnih presekih, o Diofantovi Aritmetiki in o Ptolemejevemu Almagestu. Ta dela so izgubljena, vendar naslovi skupaj s Sinezijevimi pismi, ki jo je naprosil o izdelavi astrolaba in hidroskopa, ka\xc5\xbeejo na to, da se je najbolj posvetila astronomiji in matematiki._NEWLINE_Tudi ne obstaja noben njen \xc4\x8disto filozofski spis. _NEWLINE_Njeno zgodbo je zelo romanti\xc4\x8dno upodobil Charles Kingsley v romanu Hipatija (Hypatia).\n_START_SECTION_\nPoimenovanja\n_START_PARAGRAPH_\nPo njej se imenuje asteroid 238 Hipatija (238 Hypatia).'